周氏敬榮堂詩
作者：辛棄疾
朝代：宋

paragraphs: 泰伯古至德，以遜天下聞。
周公去未遠，二叔乃流言。
春風棠棣萼，秋日脊令原。
豈無良友生，歲晏誰急難。
當年召公詩，慮缺兄弟恩。
賢哉首陽子，此粟久不餐。
末俗益可嗟，有貨無天倫。
倉卒競錙銖，或不暇掩親。
朝從官府去，暮與妻妾論。
手植父桑柘，俄頃楚越分。
口澤母杯圈，改作脣齒寒。
我觀天地間，孰不知愛身。
有伐其左臂，那復右者存。
君看百足蟲，至死身不顛。
一矢折甚易，累十力則艱。
世其有不知，利欲令智昏。
周君千載士，金玉四弟昆。
狀如商山皓，雍雍古衣冠。
又如孔門科，行義皆可尊。
我行前岡上，人指孝友門。
邀我飲其家，本末能具陳。
我家所自出，嘉祐劉三元。
至今起俗說，聞者薄夫醇。
逮我先君子，仁孝儉且文。
室有相乳貓，庭有同心蘭。
推梨更遜棗，左右兒曹歡。
尺布與斗粟，咄哉彼何人。
比屋二百年，試比東西隣。
東家餘破釜，西里今頹垣。
萁豆自煎煮，拔地無本根。
逼逼守遺戒，豈不在子孫。
矧復學聖賢，遑恤後富貧。
誰書百忍字，何不一笑溫。
我老悲古道，聞此摧肺肝。
洗盞前致詞，福善天匪慳。
聖朝重揖遜，欲堯舜此民。
請君大其門，車馬行便蕃。
長歌謫仙李，茂記文公韓。
我詩聊復再，語拙意則真。
此書君勿嗤，儻俟採詩官。